title: Provedbena uredba Komisije (EU) br. 1143/2011 od 10. studenoga 2011. o odobravanju aktivne tvari prohloraza u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te izmjeni Priloga Provedbenoj uredbi Komisije (EU) br. 540/2011 i Odluke Komisije 2008/934/EZ  Tekst značajan za EGP

text:
                  03/Sv. 49

                  HR

                  Službeni list Europske unije

                  224

            32011R1143

                  L 293/26

                  SLUŽBENI LIST EUROPSKE UNIJE

            PROVEDBENA UREDBA KOMISIJE (EU) br. 1143/2011
      od 10. studenoga 2011.
      o odobravanju aktivne tvari prohloraza u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te izmjeni Priloga Provedbenoj uredbi Komisije (EU) br. 540/2011 i Odluke Komisije 2008/934/EZ
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. i članak 78. stavak 2.,
      budući da:

                  (1)

                  U skladu s člankom 80. stavkom 1. točkom (c) Uredbe (EZ) br. 1107/2009 mora se primjenjivati Direktiva Vijeća 91/414/EEZ (2) za aktivne tvari za koje je utvrđeno da im je dokumentacija potpuna u skladu s člankom 16. Uredbe Komisije (EZ) br. 33/2008 od 17. siječnja 2008. o utvrđivanju detaljnih pravila za primjenu Direktive Vijeća 91/414/EEZ u vezi s redovnim i ubrzanim postupkom za ocjenu aktivnih tvari koje su bile dio programa rada iz članka 8. stavka 2. te Direktive, ali koje nisu uvrštene u Prilog I. (3), uzimajući pritom u obzir postupke i uvjete za odobravanje. Prohloraz je aktivna tvar za koju je utvrđeno da joj je dokumentacija potpuna u skladu s tom Uredbom.

                  (2)

                  Uredbama Komisije (EZ) br. 451/2000 (4) i (EZ) br. 1490/2002 (5) utvrđuju se detaljna pravila za provedbu druge i treće faze programa rada iz članka 8. stavka 2. Direktive 91/414/EEZ i popis aktivnih tvari koje je potrebno ocijeniti zbog njihova mogućeg uvrštenja u Prilog I. Direktivi 91/414/EEZ. Taj je popis uključio prohloraz.

                  (3)

                  U skladu s člankom 3. stavkom 2. Uredbe Komisije (EZ) br. 1095/2007 od 20. rujna 2007. o izmjeni Uredbe (EZ) br. 1490/2002 o utvrđivanju daljnjih detaljnih pravila za provedbu treće faze programa rada iz članka 8. stavka 2. Direktive Vijeća 91/414/EEZ i Uredbe (EZ) br. 2229/2004 o utvrđivanju daljnjih detaljnih pravila za provedbu četvrte faze programa rada iz članka 8. stavka 2. Direktive Vijeća 91/414/EEZ (6), podnositelj zahtjeva povukao je prijedlog za uvrštenje te aktivne tvari u Prilog I. Direktivi 91/414/EEZ u roku dva mjeseca od stupanja na snagu navedene Uredbe. Stoga je za neuvrštavanje prohloraza donesena Odluka 2008/934/EZ od 5. prosinca 2008. o neuvrštavanju određenih aktivnih tvari u Prilog I. Direktivi Vijeća 91/414/EEZ i povlačenju registracija za sredstva za zaštitu bilja koja sadrže te tvari (7).

                  (4)

                  U skladu s člankom 6. stavkom 2. Direktive 91/414/EEZ prvobitni podnositelj obavijesti (dalje u tekstu: podnositelj zahtjeva) podnio je novi zahtjev kojim traži primjenu ubrzanog postupka, kako je predviđeno u člancima od 14. do 19. Uredbe (EZ) br. 33/2008.

                  (5)

                  Zahtjev je podnesen Irskoj, koja je imenovana za državu članicu izvjestiteljicu Uredbom (EZ) br. 1490/2002. Poštovao se rok za ubrzani postupak. Specifikacija aktivne tvari i podržane uporabe iste su kao i u Odluci 2008/934/EZ. Navedeni je zahtjev također u skladu s ostalim sadržajnim i postupovnim zahtjevima iz članka 15. Uredbe (EZ) br. 33/2008.

                  (6)

                  Irska je ocijenila dodatne podatke koje je podnio podnositelj zahtjeva i pripremila dodatno izvješće. Dostavila je izvješće Europskoj agenciji za sigurnost hrane (dalje u tekstu: Agencija) i Komisiji 3. kolovoza 2010. Agencija je dodatno izvješće dostavila drugim državama članicama i podnositelju zahtjeva za davanje primjedaba te sve zaprimljene primjedbe proslijedila Komisiji. U skladu s člankom 20. stavkom 1. Uredbe (EZ) br. 33/2008 te na zahtjev Komisije, Agencija je svoj zaključak o prohlorazu predstavila Komisiji 13. srpnja 2011. (8) Nacrt izvješća o ocjeni, dodatno izvješće i zaključak Agencije pregledale su države članice i Komisija u okviru Stalnog odbora za prehrambeni lanac i zdravlje životinja te pripremile konačnu verziju 27. rujna 2011. u obliku izvješća Komisije o pregledu za prohloraz.

                  (7)

                  Različita su ispitivanja pokazala da se za sredstva za zaštitu bilja koja sadrže prohloraz može očekivati da općenito zadovoljavaju zahtjeve utvrđene u članku 5. stavku 1. točkama (a) i (b) Direktive 91/414/EEZ, osobito kad je riječ o uporabama koje su ispitane i detaljno navedene u izvješću Komisije o pregledu. Stoga je primjereno odobriti prohloraz u skladu s Uredbom (EZ) br. 1107/2009.

                  (8)

                  U skladu s člankom 13. stavkom 2. Uredbe (EZ) br. 1107/2009 u vezi s člankom 6. Uredbe i uzimajući u obzir sadašnje znanstveno i tehnološko znanje, potrebno je uključiti određene uvjete i ograničenja.

                  (9)

                  Ne dovodeći u pitanje zaključak da je prohloraz potrebno odobriti, primjereno je posebno zatražiti dodatne informacije o potvrđivanju.

                  (10)

                  Primjereno razdoblje treba proći prije davanja odobrenja kako bi se državama članicama i zainteresiranim stranama omogućilo da se pripreme za ispunjavanje novih zahtjeva koji proizlaze iz odobrenja.

                  (11)

                  Ne dovodeći u pitanje obveze predviđene Uredbom (EZ) br. 1107/2009, kao posljedica odobrenja, uzimajući u obzir poseban položaj koji je nastao prelaskom s Direktive 91/414/EEZ na Uredbu (EZ) br. 1107/2009, potrebno je uzeti u obzir sljedeće. Državama članicama potrebno je omogućiti 6 mjeseci nakon odobrenja da pregledaju registracije za sredstava za zaštitu bilja koje sadrže prohloraz. Države članice, prema potrebi, registracije trebaju izmijeniti, zamijeniti ili povući. Odstupajući od navedenog roka potrebno je osigurati dulje razdoblje za podnošenje i ocjenu cjelokupne ažurirane dokumentacije iz Priloga III. kako je navedena u Direktivi 91/414/EEZ, svakog sredstva za zaštitu bilja za svaku namijenjenu uporabu u skladu s jedinstvenim načelima.

                  (12)

                  Iskustvo stečeno uvrštavanjem aktivnih tvari u Prilog I. Direktivi 91/414/EEZ ocijenjenih na temelju Uredbe Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (9), pokazalo je da se pri tumačenju obveza nositelja važećih rješenja o registraciji u vezi s pristupom podacima mogu pojaviti poteškoće. Kako bi se izbjegle daljnje poteškoće, potrebno je, stoga, razjasniti obveze država članica, osobito obvezu da provjere ima li nositelj rješenja o registraciji pristup dokumentaciji koja ispunjava zahtjeve iz Priloga II. navedenoj Direktivi. Međutim, to pojašnjenje državama članicama ili nositeljima rješenja o registraciji ne nameće nove obveze u usporedbi s već dosad donesenim direktivama o izmjenama Priloga I. navedenoj Direktivi ili uredbama o odobravanju aktivnih tvari.

                  (13)

                  U skladu s člankom 13. stavkom 4. Uredbe (EZ) br. 1107/2009, Prilog Provedbenoj uredbi Komisije (EU) br. 540/2011 (10) potrebno je na odgovarajući način izmijeniti.

                  (14)

                  Odlukom 2008/934/EZ predviđeno je neuvrštavanje prohloraza i povlačenje registracija za sredstva za zaštitu bilja koja sadrže tu tvar do 31. prosinca 2011. U Prilogu toj Odluci potrebno je brisati red o prohlorazu. Stoga je primjereno na odgovarajući način izmijeniti Odluku 2008/934/EZ.

                  (15)

                  Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

            DONIJELA JE OVU UREDBU:
      Članak 1.
      Odobrenje aktivne tvari
      Aktivna tvar prohloraz, kako je navedena u Prilogu I., odobrena je podložno uvjetima utvrđenima u tom Prilogu.
      Članak 2.
      Ponovna ocjena sredstava za zaštitu bilja
      1.   Države članice u skladu s Uredbom (EZ) br. 1107/2009, kad je to potrebno, do 30. lipnja 2012. izmjenjuju ili povlače važeće registracije za sredstva za zaštitu bilja koja sadrže prohloraz kao aktivnu tvar.
      Do tog datuma moraju u prvome redu provjeriti jesu li uvjeti iz Priloga I. ovoj Uredbi ispunjeni, s iznimkom onih iz dijela B stupca o posebnim odredbama navedenog Priloga te ima li nositelj rješenja o registraciji dokumentaciju, ili pristup dokumentaciji, koja ispunjava zahtjeve iz Priloga II. Direktivi 91/414/EEZ u skladu s uvjetima iz članka 13. stavaka od 1. do 4. te Direktive i članka 62. Uredbe (EZ) br. 1107/2009.
      2.   Odstupajući od stavka 1. za svako registrirano sredstvo za zaštitu bilja koje sadrži prohloraz ili kao jedinu aktivnu tvar ili kao jednu od više aktivnih tvari koje su sve uvrštene u Prilog Provedbenoj uredbi (EU) br. 540/2011 najkasnije do 31. prosinca 2011., države članice ponovno ocjenjuju sredstvo u skladu s jedinstvenim načelima iz članka 29. stavka 6. Uredbe (EZ) br. 1107/2009 na temelju dokumentacije koja ispunjava zahtjeve iz Priloga III. Direktivi 91/414/EEZ i uzima u obzir dio B stupca o posebnim odredbama Priloga I. ovoj Uredbi. Na temelju te ocjene utvrđuju ispunjava li proizvod uvjete navedene u članku 29. stavku 1. Uredbe (EZ) br. 1107/2009. Nakon toga države članice:

                  (a)

                  ako sredstvo sadrži prohloraz kao jedinu aktivnu tvar, najkasnije do 31. prosinca 2015., kad je to potrebno, izmjenjuju ili povlače registraciju ili

                  (b)

                  ako sredstvo sadrži prohloraz kao jednu od više aktivnih tvari, kad je to potrebno, izmjenjuju ili povlače registraciju najkasnije do 31. prosinca 2015. ili do datuma određenog takvom izmjenom ili povlačenjem u odgovarajućim aktima na temelju kojih su odgovarajuće tvari dodane Prilogu I. Direktivi 91/414/EEZ ili na temelju kojih su predmetne tvari odobrene, pri čemu se uzima u obzir kasniji datum.

            Članak 3.
      Izmjene Provedbene uredbe (EU) br. 540/2011
      Prilog Provedbenoj uredbi (EU) br. 540/2011 izmjenjuje se u skladu s Prilogom II. ovoj Uredbi.
      Članak 4.
      Izmjene Odluke 2008/934/EZ
      U Prilogu Odluci 2008/934/EZ briše se redak o prohlorazu.
      Članak 5.
      Stupanje na snagu i datum primjene
      Ova Uredba stupa na snagu dvadesetog dana od dana objave u Službenom listu Europske unije.
      Primjenjuje se od 1. siječnja 2012.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 10. studenoga 2011.

               Za Komisiju

               Predsjednik

            José Manuel BARROSO

         (1)  SL L 309, 24.11.2009., str. 1.

         (2)  SL L 230, 19.8.1991., str. 1.

         (3)  SL L 15, 18.1.2008., str. 5.

         (4)  SL L 55, 29.2.2000., str. 25.

         (5)  SL L 224, 21.8.2002., str. 23.

         (6)  SL L 246, 21.9.2007., str. 19.

         (7)  SL L 333, 11.12.2008., str. 11.

         (8)  Europska agencija za sigurnost hrane; Zaključak stručnog pregleda o ocjeni rizika pesticida s aktivnom tvari prohloraz. EFSA Journal 2011, 9(7):2323 [120. str.]. doi:10.2903/j.efsa.2011.2323. Dostupno na mrežnoj stranici: www.efsa.europa.eu.

         (9)  SL L 366, 15.12.1992., str. 10.

         (10)  SL L 153, 11.6.2011., str. 1.

         PRILOG I.

                     Uobičajeni naziv, identifikacijski brojevi

                     Kemijski naziv prema IUPAC-u

                     Čistoća (1)

                     Datum odobrenja

                     Prestanak odobrenja

                     Posebne odredbe

                     Prohloraz
                     CAS br. 67747-09-5
                     CIPAC br. 407

                     N-propil-N-[2-(2,4,6-trihlorofenoksi)etil]imidazol-1-karboksamid

                     ≥ 970 g/kg
                     Nečistoće:
                     Iznos dioksina i furana (WHO-PCDD/T TEQ) (2): najviše 0,01 mg/kg

                     1. siječnja 2012.

                     31. prosinca 2021.

                     DIO A
                     Dopušten za uporabu samo kao fungicid. U slučaju uporabe na otvorenom omjeri ne smiju prelaziti 450 g/ha po primjeni.
                     DIO B
                     Za provedbu jedinstvenih načela iz članka 29. stavka 6. Uredbe (EZ) br. 1107/2009, uzimaju se u obzir zaključci izvješća o pregledu prohloraza, a posebno dodaci I. i II. Uredbe kako su finalizirani na Stalnom odboru za prehrambeni lanac i zdravlje životinja 27. rujna 2011.
                     U toj cjelokupnoj ocjeni države članice moraju obratiti posebnu pozornost na:

                                 (a)

                                 zaštitu primjenitelja i radnika te osigurati da uvjeti uporabe propisuju primjenu odgovarajućih osobnih zaštitnih sredstava, kad je to potrebno;

                                 (b)

                                 rizik za vodene organizme te osigurati da uvjeti za registraciju, kad je to primjereno, uključuju mjere za smanjenje rizika;

                                 (c)

                                 dugotrajan rizik za sisavce te osigurati da uvjeti za registraciju, kad je to primjereno, uključuju mjere za smanjenje rizika.

                           Podnositelji zahtjeva podnose potvrdne informacije vezano uz:

                                 (1)

                                 usporedbu i provjeru pokusnog materijala koji je korišten u toksikološkoj i ekotoksikološkoj dokumentaciji u odnosu na specifikaciju tehničke aktivne tvari;

                                 (2)

                                 ocjenu rizika za okoliš za metalne komplekse prohloraza;

                                 (3)

                                 mogući poremećaj endokrinog sustava zbog svojstava prohloraza kod ptica.

                           Podnositelj zahtjeva podnosi Komisiji, državama članicama i Agenciji informacije navedene u točkama (1) i (2) do 31. prosinca 2013., a informacije navedene u točki (3) u roku dvije godine od donošenja odgovarajućih smjernica OECD-a o poremećaju endokrinog sustava.

            (1)  Detaljni podaci koji se odnose na svojstva aktivne tvari dostupni su u izvješću o pregledu.

            (2)  Dioksini (iznos poliklorinarih dibenzo-para-dioksina (PCDD) i poliklorirarih dibenzofurana (PCDF) izraženih u toksičnim ekvivalentima (TEQ) Svjetske zdravstvene organizacije (WHO) primjenom faktora toksične ekvivalencije WHO (WHO-TEF)).

         PRILOG II.
         U dijelu B Priloga provedbenoj uredbi (EU) br 540/2011 dodaje se sljedeći unos:

                        „20

                        Prohloraz
                        CAS br. 67747-09-5
                        CIPAC br. 407

                        N-propil-N-[2-(2,4,6-trihlorofenoksi)etil]imidazol-1-karboksamid

                        ≥ 970 g/kg
                        Nečistoće:
                        Iznos dioksina i furana (WHO-PCDD/T TEQ) (*): najviše 0,01 mg/kg

                        1. siječnja 2012.

                        31. prosinca 2021.

                        DIO A
                        Dopušten za uporabu samo kao fungicid. U slučaju uporabe na otvorenom omjeri ne smiju prelaziti 450 g/ha po primjeni.
                        DIO B
                        Za provedbu jedinstvenih načela iz članka 29. stavka 6. Uredbe (EZ) br. 1107/2009, uzimaju se u obzir zaključci izvješća o pregledu prohloraza, a posebno dodaci I. i II. Uredbe kako su finalizirani na Stalnom odboru za prehrambeni lanac i zdravlje životinja 27. rujna 2011.
                        U toj cjelokupnoj ocjeni države članice moraju obratiti posebnu pozornost na:

                                    (a)

                                    zaštitu primjenitelja i radnika te osigurati da uvjeti uporabe propisuju primjenu odgovarajućih osobnih zaštitnih sredstava, kad je to potrebno;

                                    (b)

                                    rizik za vodene organizme te osigurati da uvjeti za registraciju, kad je to primjereno, uključuju mjere za smanjenje rizika;

                                    (c)

                                    dugotrajan rizik za sisavce te osigurati da uvjeti za registraciju, kad je to primjereno, uključuju mjere za smanjenje rizika.

                              Podnositelji zahtjeva podnose potvrdne informacije vezano uz:

                                    (1)

                                    usporedbu i provjeru pokusnog materijala koji je korišten u toksikološkoj i ekotoksikološkoj dokumentaciji u odnosu na specifikaciju tehničke aktivne tvari;

                                    (2)

                                    ocjenu rizika za okoliš za metalne komplekse prohloraza;

                                    (3)

                                    mogući poremećaj endokrinog sustava zbog svojstava prohloraza kod ptica.

                              Podnositelj zahtjeva podnosi Komisiji, državama članicama i Agenciji informacije navedene u točkama (1) i (2) do 31. prosinca 2013., a informacije navedene u točki (3) u roku dvije godine od donošenja odgovarajućih smjernica OECD-a o poremećaju endokrinog sustava.

            (*)  Dioksini (iznos poliklorinarih dibenzo-para-dioksina (PCDD) i polikloriranih dibenzofurana (PCDF) izraženih u toksičnim ekvivalentima (TEQ) Svjetske zdravstvene organizacije (WHO) primjenom faktora toksične ekvivalencije WHO (WHO-TEF)).”


title: Provedbena uredba Komisije (EU) br. 608/2012 od 6. srpnja 2012. o izmjeni Provedbene uredbe (EU) br. 540/2011 u pogledu uvjeta za odobrenje aktivnih tvari denatonij benzoata, metil nonil ketona i biljnih ulja/ulja klasaste metvice  Tekst značajan za EGP

text:
                  03/Sv. 66

                  HR

                  Službeni list Europske unije

                  175

            32012R0608

                  L 177/19

                  SLUŽBENI LIST EUROPSKE UNIJE

            PROVEDBENA UREDBA KOMISIJE (EU) br. 608/2012
      od 6. srpnja 2012.
      o izmjeni Provedbene uredbe (EU) br. 540/2011 u pogledu uvjeta za odobrenje aktivnih tvari denatonij benzoata, metil nonil ketona i biljnih ulja/ulja klasaste metvice
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. točku (c),
      budući da:

                  (1)

                  Aktivne tvari denatonij benzoat, metil nonil keton i biljna ulja/ulje klasaste metvice uvrštene su u Prilog I. Direktivi Vijeća 91/414/EEZ (2) Direktivom Komisije 2008/127/EZ (3) u skladu s postupkom predviđenim u članku 24.b Uredbe Komisije (EZ) br. 2229/2004 od 3. prosinca 2004. o propisivanju detaljnih pravila za provedbu četvrte faze programa rada iz članka 8. stavka 2. Direktive Vijeća 91/414/EEZ (4). Otkako je Uredba (EZ) br. 1107/2009 zamijenila Direktivu 91/414/EEZ, te se tvari smatraju odobrenima na temelju te Uredbe i navedene su u dijelu A Priloga Provedbenoj uredbi Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (5).

                  (2)

                  U skladu s člankom 25.a Uredbe (EZ) br. 2229/2004, Europska agencija za sigurnost hrane (dalje u tekstu: „Agencija”) predstavila je Komisiji 2. prosinca 2011. svoja gledišta o prijedlozima izvješća o ponovnoj ocjeni za denatonij benzoat (6), metil nonil keton (7), te 16. prosinca 2011. za biljna ulja/ulje klasaste metvice (8). Države članice i Komisija pregledale su u okviru Stalnog odbora za prehrambeni lanac i zdravlje životinja prijedloge izvješća pregleda i gledišta Agencije te ih dovršile 1. lipnja 2012. u obliku izvješća Komisije o ponovnoj ocjeni za denatonij benzoat, metil nonil keton i biljna ulja/ulje klasaste metvice.

                  (3)

                  Agencija je podnositelje zahtjeva obavijestila o svojim gledištima o denatonij benzoatu, metil nonil ketonu i biljnim uljima/ulju klasaste metvice, a Komisija ih je pozvala da dostave svoje primjedbe na izvješća o ponovnoj ocjeni.

                  (4)

                  Potvrđuje se da se aktivne tvari denatonij benzoat, metil nonil keton i biljna ulja/ulje klasaste metvice smatraju odobrenima na temelju Uredbe (EZ) br. 1107/2009.

                  (5)

                  U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. i na temelju postojećih znanstvenih i tehničkih spoznaja, potrebno je izmijeniti uvjete za odobrenje denatonij benzoata, metil nonil ketona i biljnih ulja/ulja klasaste metvice. Posebno je primjereno zahtijevati daljnje potvrdne informacije o metil nonil ketonu. Uporabu biljnih ulja/ulja klasaste metvice trebalo bi ograničiti na tretiranje krumpira nakon berbe.

                  (6)

                  Trebalo bi omogućiti razumno razdoblje prije primjene ove Uredbe kako bi se državama članicama, podnositeljima zahtjeva i nositeljima odobrenja za sredstva za zaštitu bilja omogućilo udovoljavanje zahtjevima koji proizlaze iz izmjena uvjeta za odobrenje.

                  (7)

                  Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,

            DONIJELA JE OVU UREDBU:
      Članak 1.
      Dio A Priloga Provedbenoj uredbi (EU) br. 540/2011 izmjenjuje se u skladu s Prilogom ovoj Uredbi.
      Članak 2.
      Ova Uredba stupa na snagu dvadesetog dana od dana objave u Službenom listu Europske unije.
      Primjenjuje se od 1. studenoga 2012.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 6. srpnja 2012.

               Za Komisiju

               Predsjednik

            José Manuel BARROSO

         (1)  SL L 309, 24.11.2009., str. 1.

         (2)  SL L 230, 19.8.1991., str. 1.

         (3)  SL L 344, 20.12.2008., str. 89.

         (4)  SL L 379, 24.12.2004., str. 13.

         (5)  SL L 153, 11.6.2011., str. 1.

         (6)  Zaključak stručnog pregleda o ocjeni rizika od pesticida s aktivnom tvari denatonij benzoat, EFSA Journal 2012.;10(1):2483. Dostupno na internetskoj stranici: www.efsa.europa.eu/efsajournal.htm.

         (7)  Zaključak stručnog pregleda o ocjeni rizika od pesticida s aktivnom tvari metil nonil keton, EFSA Journal 2012.;10(1):2495. Dostupno na internetskoj stranici: www.efsa.europa.eu/efsajournal.htm.

         (8)  Zaključak stručnog pregleda o ocjeni rizika od pesticida s aktivnom tvari biljna ulja/ulje klasaste metvice, EFSA Journal 2012.;10(1):2541. Dostupno na internetskoj stranici: www.efsa.europa.eu/efsajournal.htm.

         PRILOG
         Dio A Priloga Provedbenoj uredbi (EU) br. 540/2011 mijenja se kako slijedi:

                     1.

                     Redak 226. o aktivnoj tvari denatonij benzoatu zamjenjuje se sljedećim:

                                 Broj

                                 Uobičajeni naziv, identifikacijski brojevi

                                 Naziv prema IUPAC-u

                                 Čistoća (*)

                                 Datum odobrenja

                                 Istek odobrenja

                                 Posebne odredbe

                                 „226.

                                 Denatonij benzoat
                                 CAS br.: 3734-33-6
                                 CIPAC br.: 845

                                 Benzildietil[[2,6-ksililkarbamoil]metil]amonij benzoat

                                 ≥ 975 g/kg

                                 1. rujna 2009.

                                 31. kolovoza 2019.

                                 DIO A
                                 Dozvoljeno za uporabu samo kao repelent.
                                 DIO B
                                 Kod procjene zahtjeva za odobrenje sredstava za zaštitu bilja koja sadrže denatonij benzoat za druge načine uporabe osim četkanja s automatskim industrijskim strojevima u šumarstvu, države članice posvećuju osobitu pozornost kriterijima iz članka 4. stavka 3. Uredbe (EZ) br. 1107/2009, te osiguravaju da se prije odobrenja dostave svi potrebni podaci i informacije.
                                 Za provedbu jedinstvenih načela iz članka 29. stavka 6. Uredbe (EZ) br. 1107/2009 u obzir se uzimaju zaključci izvješća o ponovnoj ocjeni denatonij benzoata (SANCO/2607/2008), a posebno njegovi dodaci I. i II. u konačnoj verziji Stalnog odbora za prehrambeni lanac i zdravlje životinja od 1. lipnja 2012.
                                 Pri toj cjelovitoj ocjeni države članice posvećuju osobitu pozornost zaštiti svih primjenitelja. U odobrenim uvjetima uporabe mora se propisati uporaba odgovarajuće osobne zaštitne opreme.
                                 Uvjeti uporabe uključuju, prema potrebi, mjere za smanjenje rizika.”

                     2.

                     Redak 238. o aktivnoj tvari metil nonil ketonu zamjenjuje se sljedećim:

                                 Broj

                                 Uobičajeni naziv, identifikacijski brojevi

                                 Naziv prema IUPAC-u

                                 Čistoća (**)

                                 Datum odobrenja

                                 Istek odobrenja

                                 Posebne odredbe

                                 „238.

                                 Metil nonil keton
                                 CAS br.: 112-12-9
                                 CIPAC br.: 846

                                 Undekan-2-on

                                 ≥ 975 g/kg

                                 1. rujna 2009.

                                 31. kolovoza 2019.

                                 DIO A
                                 Dozvoljeno za uporabu samo kao repelent.
                                 DIO B
                                 Za provedbu jedinstvenih načela iz članka 29. stavka 6. Uredbe (EZ) br. 1107/2009 u obzir se uzimaju zaključci izvješća o ponovnoj ocjeni metil nonil ketona (SANCO/2619/2008), a posebno njegovi dodaci I. i II. u konačnoj verziji Stalnog odbora za prehrambeni lanac i zdravlje životinja od 1. lipnja 2012.
                                 Uvjeti uporabe uključuju, prema potrebi, mjere za smanjenjerizika. Dodir s hranom i krmom se izbjegava.
                                 Podnositelj prijave dostavlja potvrdne informacije o:

                                             (a)

                                             specifikacijama tehničkog materijala u toksikološkim i ekotoksikološkim studijama kod sisavaca;

                                             (b)

                                             specifikacijama s pratećim podacima serije i potvrđenim metodama analize;

                                             (c)

                                             odgovarajućoj ocjeni izmjene i ponašanja metil nonil ketona i mogućih proizvoda pretvorbe u okolišu;

                                             (d)

                                             riziku za akvatične organizme i živuće organizme u tlu.

                                       Podnositelj prijave dostavlja informacije utvrđene u točkama (a) i (b) Komisiji, državama članicama i Agenciji do 30. travnja 2013., a informacije utvrđene u točkama (c) i (d) do 31. prosinca 2015.”

                     3.

                     Redak 243. o aktivnoj tvari biljnim uljima/ulju klasaste metvice zamjenjuje se sljedećim:

                                 Broj

                                 Uobičajeni naziv, identifikacijski brojevi

                                 Naziv prema IUPAC-u

                                 Čistoća (***)

                                 Datum odobrenja

                                 Istek odobrenja

                                 Posebne odredbe

                                 „243.

                                 Biljno ulje/ulje klasaste metvice
                                 CAS br.: 8008-79-5
                                 CIPAC br.: 908

                                 Ulje klasaste metvice

                                 ≥ 550 g/kg kao (R)-karvon

                                 1. rujna 2009.

                                 31. kolovoza 2019.

                                 DIO A
                                 Dozvoljeno za uporabu samo kao sredstvo za reguliranje rasta biljaka za tretiranje krumpira nakon berbe.
                                 Države članice osiguravaju da se odobrenjem predvidi obrada vrućom parom isključivo u profesionalnim skladišnim prostorima i primjena najboljih mogućih tehnika, kako bi se isključilo ispuštanje proizvoda (pare) u okoliš tijekom skladištenja, prijevoza, odlaganja otpada i uporabe.
                                 DIO B
                                 Za provedbu jedinstvenih načela iz članka 29. stavka 6. Uredbe (EZ) br. 1107/2009 u obzir se uzimaju zaključci izvješća o ponovnoj ocjeni biljnih ulja/ulja klasaste metvice (SANCO/2624/2008), a posebno njegovi dodaci I. i II. u konačnoj verziji Stalnog odbora za prehrambeni lanac i zdravlje životinja od 1. lipnja 2012.
                                 Uvjeti uporabe uključuju, prema potrebi, mjere za smanjenje rizika.”

            (*)  Više pojedinosti o aktivnoj tvari i njezinoj specifikaciji nalazi se u izvješću o ponovnoj ocjeni.

            (**)  Više pojedinosti o aktivnoj tvari i njezinoj specifikaciji nalazi se u izvješću o ponovnoj ocjeni.

            (***)  Više pojedinosti o aktivnoj tvari i njezinoj specifikaciji nalazi se u izvješću o ponovnoj ocjeni.


title: Provedbena uredba Komisije (EU) br. 703/2011 od 20. srpnja 2011. o odobravanju aktivne tvari azoksistrobin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjeni Priloga Provedbenoj uredbi Komisije (EU) br. 540/2011  Tekst značajan za EGP

text:
               03/Sv. 49

               HR

               Službeni list Europske unije

               57

         32011R0703

               L 190/33

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 703/2011
   od 20. srpnja 2011.
   o odobravanju aktivne tvari azoksistrobin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. i članak 78. stavak 2.,
   budući da:

               (1)

               U skladu s člankom 80. stavkom 1. točkom (b) Uredbe (EZ) br. 1107/2009 i uzimanjem u obzir postupka i uvjeta za odobravanje mora se primjenjivati Direktiva Vijeća 91/414/EEZ (2) za aktivne tvari navedene u Prilogu I. Uredbi Komisije (EZ) br. 737/2007 od 27. lipnja 2007. o utvrđivanju postupka za obnavljanje uvrštenja prve skupine aktivnih tvari u Prilog I. Direktivi Vijeća 91/414/EEZ te o sastavljanju popisa tih tvari (3). Azoksistrobin naveden je u Prilogu I. Uredbi (EZ) br. 737/2007.

               (2)

               Odobrenje azoksistrobina kako je naveden u dijelu A Priloga Provedbenoj uredbi Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u vezi s popisom odobrenih aktivnih tvari (4), istječe 31. prosinca 2011. Obavijest je podnesena u skladu s člankom 4. Uredbe (EZ) br. 737/2007 za produljenje uvrštenja azoksistrobina u Prilog I. Direktivi 91/414/EEZ u roku predviđenom tim člankom.

               (3)

               Utvrđeno je da je ta obavijest prihvatljiva Odlukom Komisije 2008/656/EZ od 28. srpnja 2008. o prihvatljivosti obavijesti za obnavljanje uvrštenja aktivnih tvari: azimsulfuron, azoksistrobin, fluroksipir, imazalil, kresoksim-metil, proheksadion i spiroksamin u Prilog I. Direktivi Vijeća 91/414/EEZ i o utvrđivanju popisa predmetnih podnositelja zahtjeva (5).

               (4)

               U roku predviđenom člankom 6. Uredbe (EZ) br. 737/2007, podnositelj zahtjeva podnio je podatke potrebne u skladu s tim člankom skupa s obrazloženjem o važnosti svake nove podnesene studije.

               (5)

               Država članica izvjestiteljica pripremila je izvješće o ocjeni uz savjetovanje s državom članicom su-izvjestiteljicom i 10. lipnja 2009. podnijela ga Europskoj agenciji za sigurnost hrane (dalje u tekstu: Agencija) i Komisiji. Uz ocjenu aktivne tvari navedeno izvješće sadrži i popis studija na kojima je država članica izvjestiteljica utemeljila svoju ocjenu.

               (6)

               Agencija je izvješće o ocjeni poslala podnositelju zahtjeva i svim državama članicama, a sve zaprimljene napomene proslijedila je Komisiji. Agencija je izvješće o ocjeni također stavila na raspolaganje javnosti.

               (7)

               Na zahtjev Komisije, izvješće o ocjeni pregledali su stručnjaci država članica i Agencije. Agencija je svoj zaključak o stručnom pregledu procjene rizika azoksistrobina (6) predstavila Komisiji 12. ožujka 2010. Izvješće o ocjeni i zaključak Agencije pregledale su države članice i Komisija na Stalnom odboru za prehrambeni lanac i zdravlje životinja i pripremile konačnu verziju 17. lipnja 2011. u obliku izvješća Komisije o pregledu azoksistrobina.

               (8)

               Različita ispitivanja pokazala su da se za sredstva za zaštitu bilja koja sadrže azoksistrobin može očekivati da i nadalje općenito zadovoljavaju zahtjeve utvrđene u članku 5. stavku 1. točkama (a) i (b) Direktive 91/414/EEZ, posebno kad je riječ o u uporabama koje su ispitane i detaljno navedene u izvješću Komisije o pregledu. Stoga je primjereno odobriti azoksistrobin.

               (9)

               U skladu s člankom 13. stavkom 2. Uredbe (EZ) br. 1107/2009 u vezi s člankom 6. Uredbe i uzimajući u obzir sadašnje znanstveno i tehničko znanje, potrebno je uključiti određene uvjete i ograničenja koja nisu predviđena u prvom uvrštenju u Prilog I. Direktivi 91/414/EEZ.

               (10)

               Na temelju izvješća o pregledu prema kojem je u aktivnoj tvari azoksistrobin, koju je prijavio glavni podnositelj podataka, proizvodna nečistoća toluen toksikološki značajna, za navedenu je nečistoću potrebno odrediti gornju granicu 2 g/kg u tehničkom materijalu.

               (11)

               Iz novih podnesenih podataka proizlazi da azoksistrobin može prouzročiti rizik za vodene organizme. Ne dovodeći u pitanje zaključak da azoksistrobin treba odobriti, uputno je posebno zahtijevati dodatne potvrdne podatke.

               (12)

               Prije davanja odobrenja potrebno je odrediti primjeren rok da se države članice i zainteresirane strane mogu pripremiti za ispunjavanje novih zahtjeva koji proizlaze iz odobrenja.

               (13)

               Ne dovodeći u pitanje obveze predviđene Uredbom (EZ) br. 1107/2009 kao posljedica odobrenja i uzimajući u obzir poseban položaj koji je nastao prelaskom s Direktive 91/414/EEZ na Uredbu (EZ) br. 1107/2009, potrebno je uzeti u obzir sljedeće. Državama članicama treba omogućiti 6 mjeseci nakon odobrenja da pregledaju registracije za sredstava za zaštitu bilja koje sadrže azoksistrobin. Države članice trebaju, prema potrebi, registracije izmijeniti, zamijeniti ili povući. Odstupajući od navedenog roka, potrebno je osigurati dulje razdoblje za podnošenje i ocjenu cjelokupne ažurirane dokumentacije iz Priloga III., kako je navedena u Direktivi 91/414/EEZ, svakog sredstva za zaštitu bilja za svaku namijenjenu uporabu u skladu s jedinstvenim načelima.

               (14)

               Iskustvo stečeno uvrštavanjem aktivnih tvari u Prilog I. Direktivi 91/414/EEZ ocijenjenih na temelju Uredbe Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (7), pokazalo je da se pri tumačenju obveza nositelja važećih rješenja o registraciji u vezi s pristupom podacima mogu pojaviti poteškoće. Kako bi se izbjegle daljnje poteškoće potrebno je stoga razjasniti obveze država članica, posebno obvezu provjere ima li nositelj važećih rješenja o registraciji pristup dokumentaciji koja ispunjava zahtjeve iz Priloga II. navedenoj Direktivi. Međutim, to pojašnjenje državama članicama ili nositeljima rješenja o registraciji ne nameće nikakve nove obveze u usporedbi s već dosad donesenim direktivama o izmjenama Priloga I. navedenoj Direktivi ili uredbama o odobravanju aktivnih tvari.

               (15)

               U skladu s člankom 13. stavkom 4. Uredbe (EZ) br. 1107/2009, potrebno je na odgovarajući način izmijeniti Prilog Provedbenoj uredbi (EU) br. 540/2011.

               (16)

               Zbog jasnoće potrebno je staviti izvan snage Direktivu Komisije 2010/55/EU od 20. kolovoza 2010. o izmjeni Priloga I. Direktivi Vijeća 91/414/EEZ zbog obnavljanja uvrštenja azoksistrobina kao aktivne tvari (8).

               (17)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Odobrenje aktivne tvari
   Aktivna tvar azoksistrobin, kako je određena u Prilogu I., odobrena je u skladu s uvjetima iz tog Priloga.
   Članak 2.
   Ponovna ocjena sredstava za zaštitu bilja
   1.   Države članice u skladu s Uredbom (EZ) br. 1107/2009, kad je to potrebno, do 30. lipnja 2012. izmjenjuju ili povlače važeće registracije za sredstva za zaštitu bilja koja sadrže azoksistrobin kao aktivnu tvar.
   Do toga datuma moraju najprije provjeriti jesu li uvjeti iz Priloga I. ovoj Uredbi ispunjeni, s iznimkom onih iz dijela B stupca o posebnim odredbama navedenog Priloga te ima li nositelj rješenja o registraciji dokumentaciju, ili pristup dokumentaciji, koja ispunjava zahtjeve iz članka 13. stavaka od 1. do 4. Direktive 91/414/EEZ i članka 62. Uredbe (EZ) br. 1107/2009.
   2.   Odstupajući od stavka 1., za svako registrirano sredstvo za zaštitu bilja koje sadrži azoksistrobin, ili kao jedinu aktivnu tvar ili kao jednu od više aktivnih tvari koje su sve uvrštene u Prilog Provedbenoj uredbi (EU) br. 540/2011 najkasnije 31. prosinca 2011., države članice ponovno ocjenjuju sredstvo u skladu s jedinstvenim načelima iz članka 29. stavka 6. Uredbe (EZ) br. 1107/2009, na temelju dokumentacije koja ispunjava zahtjeve iz Priloga III. Direktivi 91/414/EEZ i uzima u obzir dio B stupca o posebnim odredbama Priloga I. ovoj Uredbi. Na temelju te ocjene procjenjuju ispunjava li sredstvo još uvijek uvjete iz članka 29. stavka 1. Uredbe (EZ) br. 1107/2009.
   Nakon toga države članice:

               (a)

               ako sredstvo sadrži azoksistrobin kao jedinu aktivnu tvar, najkasnije 31. prosinca 2015., kad je to potrebno, izmjenjuju ili povlače registraciju; ili

               (b)

               ako sredstvo sadrži azoksistrobin kao jednu od više aktivnih tvari, kad je to potrebno, izmjenjuju ili povlače registraciju najkasnije 31. prosinca 2015. ili do datuma određenog takvom izmjenom ili povlačenjem u odgovarajućim aktima na temelju kojih su odgovarajuće tvari dodane Prilogu I. Direktivi 91/414/EEZ ili na temelju kojih su predmetne tvari odobrene, pri čemu se uzima u obzir kasniji datum.

         Članak 3.
   Izmjene Provedbene uredbe (EU) No 540/2011
   Prilog Provedbenoj uredbi (EU) br. 540/2011 izmjenjuje se u skladu s Prilogom II. ovoj Uredbi.
   Članak 4.
   Stavljanje izvan snage
   Direktiva 2010/55/EU stavlja se izvan snage.
   Članak 5.
   Stupanje na snagu i datum primjene
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. siječnja 2012.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. srpnja 2011.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 230, 19.8.1991., str. 1.

      (3)  SL L 169, 29.6.2007., str. 10.

      (4)  SL L 153, 11.6.2011., str. 1.

      (5)  SL L 214, 9.8.2008., str. 70.

      (6)  Europska agencija za sigurnost hrane; Zaključak stručnog pregleda procjene rizika pesticida s aktivnom tvari azoksistrobin. EFSA Journal 2010; 8(4):15421542. (110. str.). doi:10.2903/j. efsa.2010.1542. Dostupno na internetskoj stranici: www.efsa.europa.eu.

      (7)  SL L 366, 15.12.1992., str. 10.

      (8)  SL L 220, 21.8.2010., str. 67.

      PRILOG I.

                  Uobičajeni naziv, identifikacijski brojevi

                  Kemijski naziv prema IUPAC-u

                  Čistoća (1)

                  Datum odobrenja

                  Prestanak odobrenja

                  Posebne odredbe

                  Azoksistrobin
                  CAS br. 131860-33-8
                  CIPAC br. 571

                  metil (E)-2-{2[6-(2-cianofenoksi)pirimidin-4-iloksi]fenil}-3-metoksiakrilat

                  ≥ 930 g/kg
                  Toluen, najveći sadržaj 2 g/kg
                  Z-isomer, najveći sadržaj 25 g/kg

                  1. siječnja 2012.

                  31. prosinca 2021.

                  DIO A
                  Dopušten za uporabu samo kao fungicid.
                  DIO B
                  Za provedbu jedinstvenih načela, kako je navedeno u članku 29. stavku 6. Uredbe (EZ) br. 1107/2009, uzimaju se u obzir zaključci izvješća o pregledu azoksistrobina, posebno dodaci I. i II., kako su finalizirani na Stalnom odboru za prehrambeni lanac i zdravlje životinja 17. lipnja 2011.
                  U toj cjelokupnoj ocjeni države članice posebno upozoravaju na:

                              (1)

                              činjenicu da se specifikaciju tehničkoga materijala u komercijalnoj proizvodnji mora potvrditi odgovarajućim analitičkim podacima. Probni materijal upotrijebljen u dokumentaciji o toksičnosti treba usporediti i provjeriti u odnosu na specifikaciju tehničkog materijala;

                              (2)

                              mogućnost onečišćenja podzemne vode, kad se aktivna tvar primjenjuje na područjima s osjetljivim tlom i/ili nepovoljnim klimatskim uvjetima;

                              (3)

                              zaštitu vodenih organizama.

                        Države članice moraju osigurati da uvjeti registracije, kad je to primjereno, uključuju mjere za smanjenje rizika.
                  Predmetne države članice zahtijevaju podnošenje potvrdnih podataka u vezi procjene rizika o podzemnoj vodi i vodenim organizmima.
                  Podnositelj zahtjeva državama članicama, Komisiji i Agenciji dostavlja takve informacije do 31. prosinca 2013.

         (1)  Detaljni podaci koji se odnose na svojstva aktivne tvari dostupni su u izvješću o pregledu.

      PRILOG II.
      Prilog Provedbenoj uredbi (EU) br. 540/2011 mijenja se kako slijedi:

                  (1)

                  U dijelu A briše se unos za azoksistrobin;

                  (2)

                  U dijelu B dodaje se sljedeći unos:

                              Uobičajeni naziv, identifikacijski brojevi

                              Kemijski naziv prema IUPAC-u

                              Čistoća (1)

                              Datum odobrenja

                              Prestanak odobrenja

                              Posebne odredbe

                              „4

                              Azoksistrobin
                              CAS br. 131860-33-8
                              CIPAC br. 571

                              metil (E)-2-{2[6-(2-cianofenoksi)pirimidin-4-iloksi]fenil}-3-metoksiakrilat

                              ≥ 930 g/kg
                              Toluen, najveći sadržaj 2 g/kg
                              Z-isomer najveći sadržaj 25 g/kg

                              1. siječnja 2012.

                              31. prosinca 2021.

                              DIO A
                              Dopušten za uporabu samo kao fungicid.
                              DIO B
                              Za provedbu jedinstvenih načela iz članka 29. stavka 6. Uredbe (EZ) br. 1107/2009, uzimaju se u obzir zaključci izvješća o pregledu azoksistrobina, posebno dodaci I. i II., kako su finalizirani na Stalnom odboru za prehrambeni lanac i zdravlje životinja 17. lipnja 2011.
                              U toj cjelokupnoj ocjeni države članice posebno upozoravaju na:

                                          (1)

                                          činjenicu da se specifikaciju tehničkog materijala u komercijalnoj proizvodnji mora potvrditi odgovarajućim analitičkim podacima. Probni materijal upotrijebljen u dokumentaciji o toksičnosti treba usporediti i provjeriti u odnosu na specifikaciju tehničkog materijala;

                                          (2)

                                          mogućnost onečišćenja podzemne vode, kad se aktivna tvar primjenjuje na područjima s osjetljivim tlom i/ili nepovoljnim klimatskim uvjetima;

                                          (3)

                                          zaštitu vodenih organizama.

                                    Države članice moraju osigurati da uvjeti registracije, kad je to primjereno, uključuju mjere za smanjenje rizika.
                              Predmetne države članice zahtijevaju podnošenje potvrdnih podataka u vezi procjene rizika o podzemnoj vodi i vodenim organizmima.
                              Podnositelj zahtjeva državama članicama, Komisiji i Agenciji dostavlja takve informacije do 31. prosinca 2013.”

         (1)  Detaljni podaci koji se odnose na svojstva aktivne tvari dostupni su u izvješću o pregledu.


title: Provedbena uredba Komisije (EU) br. 917/2014 оd 22. kolovoza 2014. o odobravanju aktivne tvari Streptomyces lydicus soj WYEC 108 u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011  Tekst značajan za EGP

text:
               23.8.2014

               HR

               Službeni list Europske unije

               L 251/19

         PROVEDBENA UREDBA KOMISIJE (EU) br. 917/2014
   оd 22. kolovoza 2014.
   o odobravanju aktivne tvari Streptomyces lydicus soj WYEC 108 u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. i članak 78. stavak 2.,
   budući da:

               (1)

               U skladu s člankom 80. stavkom 1. točkom (a) Uredbe (EZ) br. 1107/2009 Direktiva Vijeća 91/414/EEZ (2) primjenjuje se, u odnosu na postupak i uvjete za odobravanje, na aktivne tvari za koje je odluka donesena u skladu s člankom 6. stavkom 3. te Direktive prije 14. lipnja 2011. Provedbenom odlukom Komisije 2011/253/EU (3) potvrđeno je da Streptomyces lydicus soj WYEC 108 ispunjava uvjete iz članka 80. stavka 1. točke (a) Uredbe (EZ) br. 1107/2009.

               (2)

               U skladu s člankom 6. stavkom 2. Direktive 91/414/EEZ Nizozemska je 6. kolovoza 2010. od trgovačkog društva FuturEco Bioscience S.L. primila zahtjev za uvrštenje aktivne tvari Streptomyces lydicus soj WYEC 108 u Prilog I. Direktivi 91/414/EEZ. Provedbenom odlukom 2011/253/EU potvrđeno je da je dokumentacija „cjelovita” te se može smatrati da u načelu ispunjava zahtjeve u pogledu podataka i informacija iz priloga II. i III. Direktivi 91/414/EEZ.

               (3)

               Za tu su aktivnu tvar ocijenjeni učinci na zdravlje ljudi, zdravlje životinja te na okoliš u skladu s odredbama iz članka 6. stavaka 2. i 4. Direktive 91/414/EEZ za uporabe koje je predložio podnositelj zahtjeva. Imenovana država članica izvjestiteljica dostavila je 4. svibnja 2012. nacrt izvješća o ocjeni.

               (4)

               Nacrt izvješća o ocjeni pregledale su države članice i Europska agencija za sigurnost hrane (dalje u tekstu: „Agencija”). Agencija je 14. listopada 2013. Komisiji dostavila svoj zaključak o ocjeni rizika od pesticida koji sadržavaju aktivnu tvar Streptomyces lydicus soj WYEC 108 (4). Taj su nacrt izvješća o ocjeni i zaključak Agencije pregledale države članice i Komisija u okviru Stalnog odbora za prehrambeni lanac i zdravlje životinja te su ga 11. srpnja 2014. finalizirale u okviru Stalnog odbora za bilje, životinje, hranu i hranu za životinje u obliku izvješća Komisije o pregledu za Streptomyces lydicus soj WYEC 108.

               (5)

               Razna su ispitivanja pokazala kako se za sredstva za zaštitu bilja koja sadržavaju Streptomyces lydicus soj WYEC 108 može očekivati da načelno ispunjavaju zahtjeve utvrđene u članku 5. stavku 1. točkama (a) i (b) i članku 5. stavku 3. Direktive 91/414/EEZ, posebno u pogledu uporaba koje su ispitane i iscrpno opisane u izvješću Komisije o pregledu. Stoga je primjereno odobriti Streptomyces lydicus soj WYEC 108.

               (6)

               Prije izdavanja odobrenja državama članicama i zainteresiranim stranama treba omogućiti primjereno razdoblje za pripremu za ispunjavanje novih zahtjeva koji proizlaze iz odobrenja.

               (7)

               Ne dovodeći u pitanje obveze predviđene Uredbom (EZ) br. 1107/2009 koje proizlaze iz odobrenja i uzimajući u obzir posebnu situaciju nastalu prijelazom s Direktive 91/414/EEZ na Uredbu (EZ) br. 1107/2009, treba primijeniti sljedeće. Nakon izdavanja odobrenja državama članicama treba omogućiti šestomjesečno razdoblje za preispitivanje odobrenja sredstava za zaštitu bilja koja sadržavaju Streptomyces lydicus soj WYEC 108. Države članice prema potrebi mijenjaju, zamjenjuju ili oduzimaju odobrenja. Odstupajući od tog roka, treba predvidjeti dulje razdoblje za dostavu i ocjenu cjelovite dokumentacije iz Priloga III., kako je utvrđeno u Direktivi 91/414/EEZ, za svako sredstvo za zaštitu bilja i svaku predviđenu uporabu u skladu s jedinstvenim načelima.

               (8)

               Iskustvo stečeno uvrštenjem aktivnih tvari ocijenjenih u okviru Uredbe Komisije (EEZ) br. 3600/92 (5) u Prilog I. Direktivi 91/414/EEZ pokazalo je da može doći do poteškoća u tumačenju obveza nositelja postojećih odobrenja u pogledu pristupa podacima. Stoga je, radi izbjegavanja daljnjih poteškoća, potrebno pojasniti obveze država članica, a posebno obvezu provjere ima li nositelj odobrenja pristup dokumentaciji koja ispunjava zahtjeve iz Priloga II. toj Direktivi. Tim se pojašnjenjem, međutim, državama članicama ili nositeljima odobrenja ne nameću nove obveze u odnosu na do sada donesene direktive o izmjeni Priloga I. toj Direktivi ili uredbe o odobravanju aktivnih tvari.

               (9)

               U skladu s člankom 13. stavkom 4. Uredbe (EZ) br. 1107/2009 treba na odgovarajući način izmijeniti Prilog Provedbenoj uredbi Komisije (EU) br. 540/2011 (6).

               (10)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Odobravanje aktivne tvari
   Aktivna tvar Streptomyces lydicus soj WYEC 108, kako je navedena u Prilogu I., odobrava se u skladu s uvjetima utvrđenima u tom Prilogu.
   Članak 2.
   Ponovna ocjena sredstava za zaštitu bilja
   1.   U skladu s Uredbom (EZ) br. 1107/2009 države članice prema potrebi do 30. lipnja 2015. mijenjaju ili oduzimaju postojeća odobrenja za sredstva za zaštitu bilja koja sadržavaju Streptomyces lydicus soj WYEC 108 kao aktivnu tvar.
   Do tog datuma posebno provjeravaju jesu li ispunjeni uvjeti iz Priloga I. ovoj Uredbi, uz iznimku onih navedenih u stupcu o posebnim odredbama tog Priloga, te posjeduje li nositelj odobrenja dokumentaciju odnosno ima li pristup dokumentaciji koja ispunjava zahtjeve iz Priloga II. Direktivi 91/414/EEZ u skladu s uvjetima iz članka 13. stavaka 1. do 4. te Direktive i članka 62. Uredbe (EZ) br. 1107/2009.
   2.   Odstupajući od stavka 1., države članice najkasnije do 31. prosinca 2014. ponovno ocjenjuju svako odobreno sredstvo za zaštitu bilja koje sadržava Streptomyces lydicus soj WYEC 108 kao jedinu aktivnu tvar ili kao jednu od više aktivnih tvari koje su navedene u Prilogu Provedbenoj uredbi (EU) br. 540/2011, u skladu s jedinstvenim načelima iz članka 29. stavka 6. Uredbe (EZ) br. 1107/2009, na temelju dokumentacije koja ispunjava zahtjeve iz Priloga III. Direktivi 91/414/EEZ i uzimajući u obzir stupac s posebnim odredbama iz Priloga I. ovoj Uredbi. Na temelju te ocjene utvrđuju ispunjava li sredstvo uvjete utvrđene u članku 29. stavku 1. Uredbe (EZ) br. 1107/2009.
   Nakon što to utvrde, države članice:

               (a)

               u slučaju da sredstvo sadržava Streptomyces lydicus soj WYEC 108 kao jedinu aktivnu tvar, prema potrebi mijenjaju ili oduzimaju odobrenje najkasnije do 30. lipnja 2016.; ili

               (b)

               u slučaju da sredstvo sadržava Streptomyces lydicus soj WYEC 108 kao jednu od više aktivnih tvari, prema potrebi mijenjaju ili oduzimaju odobrenje do 30. lipnja 2016. ili do datuma utvrđenog za izmjenu ili oduzimanje u odgovarajućem aktu ili aktima kojima su dotična tvar ili tvari uvrštene u Prilog I. Direktivi 91/414/EEZ ili kojima su dotična tvar ili tvari odobrene, ovisno o tome što je nastupilo kasnije.

         Članak 3.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.
   Članak 4.
   Stupanje na snagu i datum primjene
   Ova Uredba stupa na snagu dvadesetog dana od dana objave u Službenom listu Europske unije.

   Primjenjuje se od 1. siječnja 2015.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. kolovoza 2014.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

      (3)  Provedbena odluka Komisije 2011/253/EU od 26. travnja 2011. o načelnom priznavanju cjelovitosti dokumentacije dostavljene na detaljno razmatranje s ciljem mogućeg uvrštenja metobromurona, S-abscizinske kiseline, Bacillus amyloliquefaciens subsp. plantarum D747, Bacillus pumilus QST 2808 i Streptomyces lydicus WYEC 108 u Prilog I. Direktivi Vijeća 91/414/EEZ (SL L 106, 27.4.2011., str. 13.).

      (4)  EFSA Journal 2013.; 11(11):3425. Dostupno na internetu: www.efsa.europa.eu

      (5)  Uredba Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ (SL L 366, 15.12.1992., str. 10.).

      (6)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      PRILOG I.

                  Uobičajeni naziv, identifikacijski brojevi

                  Kemijski naziv prema IUPAC-u

                  Čistoća (1)

                  Datum odobrenja

                  Prestanak odobrenja

                  Posebne odredbe

                     Streptomyces lydicus soj WYEC 108
                  Broj zbirke: American Type Culture Collection (USDA) ATCC 55445

                  Nije primjenjivo

                  Najmanja koncentracija: 5,0 × 108 CFU/g

                  1. siječnja 2015.

                  31. prosinca 2024.

                  Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za Streptomyces lydicus soj WYEC 108, a posebno njegovi dodaci I. i II. u završnoj verziji donesenoj u Stalnom odboru za bilje, životinje, hranu i hranu za životinje 11. srpnja 2014.
                  U toj cjelokupnoj ocjeni države članice moraju obratiti posebnu pozornost na:

                              (a)

                              rizik za vodene organizme;

                              (b)

                              rizik za organizme u tlu.

                        Uvjeti uporabe prema potrebi obuhvaćaju mjere za smanjenje rizika.

         (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

      PRILOG II.
      U dijelu B Priloga Provedbenoj uredbi (EU) br. 540/2011 dodaje se sljedeći unos:

                     Broj

                     Uobičajeni naziv, identifikacijski brojevi

                     Kemijski naziv prema IUPAC-u

                     Čistoća (1)

                     Datum odobrenja

                     Prestanak odobrenja

                     Posebne odredbe

                     „79

                        Streptomyces lydicus soj WYEC 108
                     Broj zbirke: American Type Culture Collection (USDA) ATCC 55445

                     Nije primjenjivo

                     Najmanja koncentracija: 5,0 × 108 CFU/g

                     1. siječnja 2015.

                     31. prosinca 2024.

                     Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za Streptomyces lydicus soj WYEC 108, a posebno njegovi dodaci I. i II. u završnoj verziji donesenoj u Stalnom odboru za bilje, životinje, hranu i hranu za životinje 11. srpnja 2014.
                     U toj cjelokupnoj ocjeni države članice moraju obratiti posebnu pozornost na:

                                 (a)

                                 rizik za vodene organizme;

                                 (b)

                                 rizik za organizme u tlu.

                           Uvjeti uporabe prema potrebi obuhvaćaju mjere za smanjenje rizika.”

         (1)  Dodatni podaci o identifikaciji i specifikaciji aktivne tvari dostupni su u izvješću o pregledu.


title: Provedbena uredba Komisije (EU) br. 1196/2013 оd 22. studenoga 2013. o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Stakliškės (ZOZP)]

text:
               26.11.2013

               HR

               Službeni list Europske unije

               L 315/32

         PROVEDBENA UREDBA KOMISIJE (EU) br. 1196/2013
   оd 22. studenoga 2013.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Stakliškės (ZOZP)]
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Litve za upis naziva „Stakliškės” u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Stakliškės” potrebno je upisati u registar,

         DONIJELA JE OVU UREDBU:
   Članak 1.
   Naziv iz Priloga ovoj Uredbi upisuje se u registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. studenoga 2013.

            Za Komisiju, u ime predsjednika,
         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL C 166, 12.6.2013., str. 8.

      PRILOG
      Poljoprivredni proizvodi namijenjeni prehrani ljudi navedeni u Prilogu I. Ugovoru:

         Razred 1.8.   Ostali proizvodi iz Priloga I. Ugovoru (začini itd.)

      LITVA
      Stakliškės (ZOZP)


title: Provedbena uredba Komisije (EU) br. 762/2013 оd 7. kolovoza 2013. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari: klorpirifos, klorpirifos-metil, mankozeb, maneb, MCPA, MCPB i metiram  Tekst značajan za EGP

text:
               8.8.2013

               HR

               Službeni list Europske unije

               L 213/14

         PROVEDBENA UREDBA KOMISIJE (EU) br. 762/2013
   оd 7. kolovoza 2013.
   o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari: klorpirifos, klorpirifos-metil, mankozeb, maneb, MCPA, MCPB i metiram
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 17. prvi stavak,
   budući da:

               (1)

               U Dijelu A Priloga Provedbenoj uredbi Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (2) utvrđene su aktivne tvari koje se smatraju odobrenima na temelju Uredbe (EZ) br. 1107/2009.

               (2)

               Odobrenja aktivnih tvari klorpirifos, klorpirifos-metil, mankozeb, maneba, MCPA, MCPB i metiram prestaju važiti između 30. travnja 2016. i 30. lipnja 2016. Podneseni su zahtjevi za obnovu odobrenja tih aktivnih tvari. S obzirom na to da se na navedene aktivne tvari primjenjuju zahtjevi iz Provedbene uredbe Komisije (EU) br. 844/2012 od 18. rujna 2012. o utvrđivanju odredbi potrebnih za provedbu postupka obnove odobrenja aktivnih tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (3), podnositeljima zahtjeva treba ostaviti dovoljno vremena za postupak obnove u skladu s tom Uredbom. Zato je vjerojatno da će odobrenja tih aktivnih tvari prestati važiti prije donošenja odluke o njihovoj obnovi. Stoga je potrebno produljiti rok valjanosti tih odobrenja.

               (3)

               Provedbenu uredbu (EU) br. 540/2011 treba u skladu s time izmijeniti.

               (4)

               S obzirom na cilj članka 17. stavka 1. Uredbe (EZ) br. 1107/2009, u slučajevima kada dodatna dokumentacija u skladu s Provedbenom uredbom (EU) br. 844/2012 nije dostavljena najkasnije 30 mjeseci prije datuma prestanka valjanosti utvrđenog u Prilogu toj Uredbi, Komisija će kao datum prestanka valjanosti odrediti isti datum koji je vrijedio prije donošenja te Uredbe ili najraniji mogući datum nakon tog datuma.

               (5)

               S obzirom na cilj članka 17. prvog stavka Uredbe (EZ) br. 1107/2009, u slučajevima kada Komisija donese Uredbu kojom se predviđa da se odobrenje aktivne tvari iz Priloga toj Uredbi ne obnavlja ako nisu ispunjeni uvjeti za izdavanje odobrenja, Komisija će kao datum prestanka valjanosti odrediti isti datum koji je vrijedio prije donošenja te Uredbe ili datum stupanja na snagu Uredbe kojom se predviđa da se odobrenje aktivne tvari ne obnavlja, ovisno o tome koji je datum kasniji.

               (6)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Dio A Priloga Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. kolovoza 2013.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 153, 11.6.2011., str. 1.

      (3)  SL L 252, 19.9.2012., str. 26.

      PRILOG
      Dio A Priloga Provedbenoj Uredbi (EU) br. 540/2011 mijenja se kako slijedi:

                  1.

                  U šestom stupcu, prestanak odobrenja, retka 107., MCPA, datum „30. travnja 2016.” zamjenjuje se s „31. listopada 2017.”

                  2.

                  U šestom stupcu, prestanak odobrenja, retka 108., MCPB, datum „30. travnja 2016.” zamjenjuje se s „31. listopada 2017.”

                  3.

                  U šestom stupcu, prestanak odobrenja, retka 111., klorpirifos, datum „30. lipnja 2016.” zamjenjuje se s „31. siječnja 2018.”

                  4.

                  U šestom stupcu, prestanak odobrenja, retka 112., klorpirifos-metil, datum „30. lipnja 2016.” zamjenjuje se s „31. siječnja 2018.”

                  5.

                  U šestom stupcu, prestanak odobrenja, retka 113., maneb, datum „30. lipnja 2016.” zamjenjuje se s „31. siječnja 2018.”

                  6.

                  U šestom stupcu, prestanak odobrenja, retka 114., mankozeb, datum „30. lipnja 2016.” zamjenjuje se s „31. siječnja 2018.”

                  7.

                  U šestom stupcu, prestanak odobrenja, retka 115., metiram, datum „30. lipnja 2016.” zamjenjuje se s „31. siječnja 2018.”


title: Provedbena uredba Komisije (EU) br. 704/2011 od 20. srpnja 2011. o odobravanju aktivne tvari azimsulfuron u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjeni Priloga Provedbenoj uredbi Komisije (EU) br. 540/2011  Tekst značajan za EGP

text:
               03/Sv. 059

               HR

               Službeni list Europske unije

               189

         32011R0704

               L 190/38

               SLUŽBENI LIST EUROPSKE UNIJE

               20.07.2011.

      PROVEDBENA UREDBA KOMISIJE (EU) br. 704/2011
   od 20. srpnja 2011.
   o odobravanju aktivne tvari azimsulfuron u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. i članak 78. stavak 2.,
   budući da:

               (1)

               U skladu s člankom 80. stavkom 1. točkom (b) Uredbe (EZ) br. 1107/2009 mora se primjenjivati Direktiva Vijeća 91/414/EEZ (2) za aktivne tvari navedene u Prilogu I. Uredbi Komisije (EZ) br. 737/2007 od 27. lipnja 2007. o utvrđivanju postupka za obnavljanje uvrštenja prve skupine aktivnih tvari u Prilog I. Direktivi Vijeća 91/414/EEZ te o sastavljanju popisa tih tvari (3), uzimajući pritom u obzir postupke i uvjete za odobravanje. Azimsulfuron naveden je u Prilogu I. Uredbi (EZ) br. 737/2007.

               (2)

               Odobrenje azimsulfurona, kako je navedeno u dijelu A Priloga Provedbenoj uredbi Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (4), istječe 31. prosinca 2011. Obavijest je podnesena u skladu s člankom 4. Uredbe (EZ) br. 737/2007 za produljenje uvrštenja azimsulfurona u Prilog I. Direktivi 91/414/EEZ u roku predviđenom u tom članku.

               (3)

               Utvrđeno je da je ta obavijest prihvatljiva Odlukom Komisije 2008/656/EZ od 28. srpnja 2008. o prihvatljivosti obavijesti za produljenje uvrštenja aktivnih tvari: azimsulfuron, azoksistrobin, fluroksipir, imazalil, kresoksim-metil, proheksadion i spiroksamin u Prilog I. Direktivi Vijeća 91/414/EEZ i o utvrđivanju popisa predmetnih podnositelja zahtjeva (5).

               (4)

               U roku predviđenom u članku 6. Uredbe (EZ) br. 737/2007, podnositelj zahtjeva podnio je podatke potrebne u skladu s tim člankom zajedno s obrazloženjem o važnosti svake nove podnesene studije.

               (5)

               Država članica izvjestiteljica pripremila je izvješće o ocjeni uz savjetovanje s državom članicom su-izvjestiteljicom i 1. lipnja 2009. podnijela ga Europskoj agenciji za sigurnost hrane (dalje u tekstu: Agencija) i Komisiji. Uz ocjenu aktivne tvari navedeno izvješće sadrži i popis studija na kojima je država članica izvjestiteljica utemeljila svoju ocjenu.

               (6)

               Agencija je izvješće o ocjeni dostavila podnositelju zahtjeva i svim državama članicama te sve zaprimljene napomene proslijedila Komisiji. Agencija je također izvješće o ocjeni stavila na raspolaganje javnosti.

               (7)

               Na zahtjev Komisije izvješće o ocjeni pregledali su stručnjaci država članica i Agencije. Agencija je svoj zaključak o stručnom pregledu ocjene rizika azimsulfurona (6) predstavila Komisiji 12. ožujka 2010. Izvješće o ocjeni i zaključak Agencije pregledale su države članice i Komisija na Stalnom odboru za prehrambeni lanac i zdravlje životinja i pripremile konačnu verziju 17. lipnja 2011. u obliku izvješća Komisije o ponovnoj ocjeni za azimsulfuron.

               (8)

               Različita istraživanja pokazala su da se za sredstva za zaštitu bilja koja sadrže azimsulfuron može očekivati da i nadalje općenito zadovoljavaju zahtjeve utvrđene u članku 5. stavku 1. točkama (a) i (b) Direktive 91/414/EEZ, posebno kad je riječ o u uporabama koje su ispitane i detaljno navedene u izvješću Komisije o ponovnoj ocjeni. Stoga je primjereno odobriti azimsulfuron.

               (9)

               U skladu s člankom 13. stavkom 2. Uredbe (EZ) br. 1107/2009 u vezi s člankom 6. Uredbe i uzimajući u obzir sadašnje znanstveno i tehnološko znanje, potrebno je uključiti određene uvjete i ograničenja koja nisu bila predviđena u prvom uvrštenju u Prilog I. Direktive 91/414/EEZ.

               (10)

               Na temelju izvješća o ponovnoj ocjeni prema kojem je proizvodna nečistoća fenol toksikološki značajna, za tu nečistoću u tehničkoj aktivnoj tvari treba odrediti najvišu dopuštenu razinu 2 g/kg.

               (11)

               Iz novih podnesenih podataka, proizlazi da azimsulfuron i njegovi produkti razgradnje koji nastaju fotolizom u vodi mogu prouzročiti rizik za vodene organizme. Ne dovodeći u pitanje zaključak da azimsulfuron treba odobriti, posebno je primjereno zatražiti potvrdne dodatne podatke.

               (12)

               Primjereno razdoblje treba proći prije davanja odobrenja kako bi se državama članicama i zainteresiranim stranama omogućilo da se pripreme za ispunjavanje novih zahtjeva koji proizlaze iz odobrenja.

               (13)

               Ne dovodeći u pitanje obveze predviđene Uredbom (EZ) br. 1107/2009, kao posljedica odobrenja, uzimajući u obzir poseban položaj koji je nastao prelaskom s Direktive 91/414/EEZ na Uredbu (EZ) br. 1107/2009, potrebno je uzeti u obzir sljedeće. Državama članicama treba omogućiti 6 mjeseci nakon odobrenja ponovnu ocjenu rješenja o registraciji za sredstva za zaštitu bilja koje sadrže azimsulfuron. Države članice, prema potrebi, trebaju registracije izmijeniti, zamijeniti ili ukinuti. Odstupajući od navedenog roka potrebno je osigurati dulje razdoblje za podnošenje i ocjenu cjelokupne ažurirane dokumentacije iz Priloga III., kako je navedena u Direktivi 91/414/EEZ, svakog sredstva za zaštitu bilja za svaku namijenjenu uporabu u skladu s jedinstvenim načelima.

               (14)

               Iskustvo stečeno uvrštavanjem aktivnih tvari u Prilog I. Direktivi 91/414/EEZ ocijenjenih na temelju Uredbe Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (7) pokazalo je da se pri tumačenju obveza vlasnika valjanih rješenja o registraciji u vezi s pristupom podacima mogu pojaviti poteškoće. Kako bi se izbjegle daljnje poteškoće potrebno je stoga razjasniti obveze država članica, posebno obvezu da provjere ima li vlasnik rješenja o registraciji pristup dokumentaciji koja ispunjava zahtjeve iz Priloga II. navedenoj Direktivi. Međutim, to pojašnjenje državama članicama ili vlasnicima rješenja o registraciji ne nameće nikakve nove obveze u usporedbi s već dosad donesenim direktivama o izmjeni Priloga I. navedenoj Direktivi ili uredbama o odobravanju aktivnih tvari.

               (15)

               U skladu s člankom 13. stavkom 4. Uredbe (EZ) br. 1107/2009 potrebno je na odgovarajući način izmijeniti Prilog Provedbenoj uredbi (EU) br. 540/2011.

               (16)

               Zbog jasnoće potrebno je staviti izvan snage Direktivu Komisije 2010/56/EU od 20. kolovoza 2010. o izmjeni Priloga I. Direktivi Vijeća 91/414/EEZ zbog produljena uvrštenja azimsulfurona kao aktivne tvari (8).

               (17)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Odobrenje aktivne tvari
   Aktivna tvar azimsulfuron, kako je određena u Prilogu I., odobrena je podložno uvjetima utvrđenima u tom Prilogu.
   Članak 2.
   Ponovna ocjena sredstava za zaštitu bilja
   1.   Države članice u skladu s Uredbom (EZ) br. 1107/2009, kad je to potrebno, do 30. lipnja 2012. izmjenjuju ili ukidaju važeće registracije za sredstva za zaštitu bilja koja sadrže azimsulfuron kao aktivnu tvar.
   Do toga datuma moraju u prvome redu provjeriti jesu li uvjeti iz Priloga I. ovoj Uredbi ispunjeni, s iznimkom onih iz dijela B stupca o posebnim odredbama navedenog Priloga, te ima li vlasnik rješenja o registraciji dokumentaciju, ili pristup dokumentaciji, koja ispunjava zahtjeve iz članka 13. stavaka od 1. do 4. Direktive 91/414/EEZ i članka 62. Uredbe (EZ) br. 1107/2009.
   2.   Odstupajući od stavka 1. za svako registrirano sredstvo za zaštitu bilja koje sadrži azimsulfuron ili kao jedinu aktivnu tvar ili kao jednu od više aktivnih tvari koje su sve uvrštene u Prilog Provedbenoj uredbi (EU) br. 540/2011 najkasnije do 31. prosinca 2011., države članice u skladu s jedinstvenim načelima, iz članka 29. stavka 6. Uredbe (EZ) br. 1107/2009, na temelju dokumentacije koja ispunjava zahtjeve iz Priloga III. Direktivi 91/414/EEZ i uzima u obzir dio B stupca o posebnim odredbama Priloga I. ovoj Uredbi ponovno ocjenjuju sredstvo. Na temelju te ocjene procjenjuju ispunjava li sredstvo još uvijek uvjete iz članka 29. stavka 1. Uredbe (EZ) br. 1107/2009.
   Nakon toga države članice:

               (a)

               ako sredstvo sadrži azimsulfuron kao jedinu aktivnu tvar, kad je to potrebno, najkasnije do 31. prosinca 2015. izmjenjuju ili ukidaju registraciju; ili

               (b)

               ako sredstvo sadrži azimsulfuron kao jednu od više aktivnih tvari, kad je to potrebno, izmjenjuju ili ukidaju registraciju najkasnije do 31. prosinca 2015. ili do datuma određenoga takvom izmjenom ili ukidanjem u odgovarajućim aktima na temelju kojih su odgovarajuće tvari dodane Prilogu I. Direktivi 91/414/EEZ ili na temelju kojih su predmetne tvari odobrene, pri čemu se uzima u obzir kasniji datum.

         Članak 3.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.
   Članak 4.
   Stavljanje izvan snage
   Direktiva 2010/56/EU stavlja se izvan snage.
   Članak 5.
   Stupanje na snagu i datum primjene
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. siječnja 2012.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. srpnja 2011.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 230, 19.8.1991., str. 1.

      (3)  SL L 169, 29.6.2007., str. 10.

      (4)  SL L 153, 11.6.2011., str. 1.

      (5)  SL L 214, 9.8.2008., str. 70.

      (6)  Europska agencija za sigurnost hrane; Zaključak o stručnom pregledu ocjene rizika pesticida s aktivnom tvari azimsulfuron. EFSA Journal 2010; 8(3):1554. [61. str.]. doi:10.2903/j.efsa.2010.1554. Dostupno na mrežnoj stranici: www.efsa.europa.eu

      (7)  SL L 366, 15.12.1992., str. 10.

      (8)  SL L 220, 21.8.2010., str. 63.

   PRILOG I.

               Uobičajeni naziv, identifikacijski brojevi

               Kemijski naziv prema IUPAC-u

               Čistoća (1)

               Datum odobrenja

               Prestanak odobrenja

               Posebne odredbe

               Azimsulfuron
               CAS br. 120162-55-2
               CIPAC br. 584

               1-(4,6-dimetoksipirimidin-2-il)-3-[1-metil-4-(2-metil-2H-tetrazol-5-il)-pirazol-5-ilsulfonil]-urea

               ≥ 980 g/kg
               najviša je dopuštena razina nečistoće fenol 2 g/kg

               1. siječnja 2012.

               31. prosinca 2021.

               DIO A
               Dopušten za uporabu samo kao herbicid.
               Primjena iz zraka nije dopuštena.
               Dio B
               Za provedbu jedinstvenih načela iz članka 29. stavka 6. Uredbe (EZ) br. 1107/2009, moraju se uzeti u obzir zaključci izvješća o ponovnoj ocjeni za azimsulfuron, a posebno dodaci I. i II., čiji je završni oblik donesen na Stalnom odboru za prehrambeni lanac i zdravlje životinja 17. lipnja 2011.
               U ovoj cjelokupnoj ocjeni države članice trebaju obratiti posebnu pozornost na:

                           (1)

                           zaštitu bilja koje ne pripada ciljnoj skupini;

                           (2)

                           mogućnost onečišćenja podzemnih voda, kad se aktivna tvar primjenjuje na područjima s osjetljivim tlom i/ili nepovoljnim klimatskim uvjetima;

                           (3)

                           zaštitu vodenih organizama.

                     Države članice moraju osigurati da uvjeti za registraciju uključuju, kad je to primjereno, mjere za smanjenje rizika (npr. zaštitne zone, pri uzgoju riže minimalno razdoblje zadržavanja vode).
               Podnositelj zahtjeva podnosi potvrdne informacije za:

                           (a)

                           procjenu rizika za vodene organizme;

                           (b)

                           identifikaciju produkata razgradnje koji nastaju fotolizom aktivne tvari u vodi.

                     Podnositelj zahtjeva državama članicama, Komisiji i Agenciji podnosi takve informacije do 31. prosinca 2013.

      (1)  Detaljni podaci koji se odnose na identifikaciju i specifikaciju aktivne tvari dostupni su u izvješću o ponovnoj ocjeni.
   PRILOG II.
   Prilog Provedbenoj uredbi (EU) br. 540/2011 mijenja se kako slijedi:

               (1)

               u dijelu A briše se unos za azimsulfuron;

               (2)

               u dijelu B dodaje se sljedeći unos:

                           Uobičajeni naziv, identifikacijski brojevi

                           Kemijski naziv prema IUPAC-u

                           Čistoća (1)

                           Datum odobrenja

                           Prestanak odobrenja

                           Posebne odredbe

                           „3

                           Azimsulfuron
                           CAS br. 120162-55-2
                           CIPAC br. 584

                           1-(4,6-dimetoksipirimidin-2-il)-3-[1-metil-4-(2-metil-2H-tetrazol-5-il)-pirazol-5-ilsulfonil]-urea

                           ≥ 980 g/kg
                           najviša je dopuštena razina nečistoće fenol 2 g/kg

                           1. siječnja 2012.

                           31. prosinca 2021.

                           DIO A
                           Dopušten za uporabu samo kao herbicid.
                           Primjena iz zraka nije dopuštena.
                           Dio B
                           Za provedbu jedinstvenih načela iz članka 29. stavka 6. Uredbe (EZ) br. 1107/2009, moraju se uzeti u obzir zaključci izvješća o ponovnoj ocjeni za azimsulfuron, a posebno dodaci I. i II., čiji je završni oblik donesen Stalnom odboru za prehrambeni lanac i zdravlje životinja 17. lipnja 2011.
                           U ovoj cjelokupnoj ocjeni države članice trebaju obratiti posebnu pozornost na:

                                       (1)

                                       zaštitu bilja koje ne pripada ciljnoj skupini;

                                       (2)

                                       mogućnost onečišćenja podzemnih voda, kad se aktivna tvar primjenjuje u područjima s osjetljivim tlom i/ili nepovoljnim klimatskim uvjetima;

                                       (3)

                                       zaštitu vodenih organizama.

                                 Države članice moraju osigurati uvjete da registracije uključuju, kad je to primjereno, mjere za smanjenje rizika (npr. zaštitne zone, pri uzgoju riže minimalno razdoblje zadržavanja vode).
                           Podnositelj zahtjeva podnosi potvrdne informacije za:

                                       (a)

                                       ocjenu rizika za vodene organizme;

                                       (b)

                                       identifikaciju produkata razgradnje koji nastaju fotolizom aktivne tvari u vodi.

                                 Podnositelj zahtjeva državama članicama, Komisiji i Agenciji podnosi takve informacije do 31. prosinca 2013.”

      (1)  Detaljni podaci koji se odnose na identifikaciju i specifikaciju aktivne tvari dostupni su u izvješću o ponovnoj ocjeni.


title: Provedbena uredba Komisije (EU) br. 571/2012 od 28. lipnja 2012. o izmjeni Provedbene uredbe (EU) br. 540/2011 u vezi s uvjetima za odobrenje aktivnih tvari aluminijevog silikata, hidroliziranih bjelančevina i 1,4-diaminobutana (putrescina)  Tekst značajan za EGP

text:
               03/Sv. 059

               HR

               Službeni list Europske unije

               265

         32012R0571

               L 169/46

               SLUŽBENI LIST EUROPSKE UNIJE

               28.06.2012.

      PROVEDBENA UREDBA KOMISIJE (EU) br. 571/2012
   od 28. lipnja 2012.
   o izmjeni Provedbene uredbe (EU) br. 540/2011 u vezi s uvjetima za odobrenje aktivnih tvari aluminijevog silikata, hidroliziranih bjelančevina i 1,4-diaminobutana (putrescina)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. točku (c),
   budući da:

               (1)

               Aktivne tvari aluminijev silikat, hidrolizirane bjelančevine i 1,4-diaminobutan (putrescin) bile su uvrštene u Prilog I. Direktivi Vijeća 91/414/EEZ (2) Direktivom Komisije 2008/127/EZ (3), u skladu s postupkom predviđenim u članku 24.b Uredbe Komisije (EZ) br. 2229/2004 od 3. prosinca 2004. o utvrđivanju dodatnih detaljnih pravila za provedbu četvrte faze programa rada iz članka 8. stavka 2. Direktive Vijeća 91/414/EEZ (4). Otkako je Direktiva 91/414/EEZ zamijenjena Uredbom (EZ) br. 1107/2009, te se tvari smatraju odobrenima na temelju te Uredbe i navedene su u dijelu A Priloga Provedbenoj uredbi Komisije (EU) br. 540/2011 od 25. svibnja 2001. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (5).

               (2)

               U skladu s člankom 25.a Uredbe (EZ) br. 2229/2004, Europska agencija za sigurnost hrane, dalje u tekstu „Agencija”, 16. prosinca 2011. dostavila je Komisiji svoja stajališta o nacrtima izvješća o ponovnoj ocjeni za aluminijev silikat (6), za hidrolizirane bjelančevine (7) i za 1,4-diaminobutan (putrescin) (8). Nacrti izvješća o ponovnoj ocjeni i stajališta Agencije razmotreni su od strane država članica i Komisije na Stalnom odboru za prehrambeni lanac i zdravlje životinja te su 1. lipnja 2012. finalizirani u obliku izvješća Komisije o ponovnoj ocjeni aluminijevog silikata, hidroliziranih bjenačevina i 1,4-diaminobutana (putrescina).

               (3)

               Agencija je podnositeljima prijave dostavila svoja stajališta o aluminijevom silikatu, hidroliziranim bjelančevinama i 1,4-diaminobutanu (putrescinu), a Komisija ih je pozvala da dostave svoje primjedbe o izvješćima o ponovnoj ocjeni.

               (4)

               Potvrđeno je da se aktivne tvari aluminijev silikat, hidrolizirane bjelančevine i 1,4-diaminobutan (putrescin) trebaju smatrati odobrenima na temelju Uredbe (EZ) br. 1107/2009.

               (5)

               U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je izmijeniti uvjete za odobrenje aluminijevog silikata, hidroliziranih bjelančevina i 1,4-diaminobutana (putrescina). Posebno je potrebno zatražiti dodatne potvrdne informacije u pogledu aluminijevog silikata i hidroliziranih bjelančevina. Istodobno je potrebno napraviti određene tehničke prilagodbe, posebno ime aktivne tvari „putrescin (1,4-diaminobutan)” treba zamijeniti s „1,4-diaminobutan (putrescin)”. Prilog Uredbi (EU) br. 540/2011 treba stoga na odgovarajući način izmijeniti.

               (6)

               Potrebno je odobriti razumno vremensko razdoblje prije primjene ove Uredbe kako bi se omogućilo državama članicama, podnositeljima prijava i nositeljima odobrenja za sredstva za zaštitu bilja da ispune zahtjeve proizašle iz izmjene uvjeta za odobrenje.

               (7)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Dio A Priloga Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

   Primjenjuje se od 1. studenoga 2012.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. lipnja 2012.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 230, 19.8.1991., str. 1.

      (3)  SL L 344, 20.12.2008., str. 89.

      (4)  SL L 379, 24.12.2004., str. 13.

      (5)  SL L 153, 11.6.2011., str. 1.

      (6)  Zaključak o stručnom pregledu ocjene rizika od pesticida koji sadrži aktivnu tvar aluminijev silikat. EFSA Journal 2012.; 10(1):2517.Dostupno na Internetu: www.efsa.europa.eu/efsajournal.htm.

      (7)  Zaključak o stručnom pregledu ocjene rizika od pesticida koji sadrži aktivnu tvar hidrolizirane bjelančevine. EFSA Journal 2012.; 10(2):2545. Dostupno na Internetu: www.efsa.europa.eu/efsajournal.htm.

      (8)  Zaključak o stručnom pregledu ocjene rizika od pesticida koji sadrži aktivnu tvar 1,4-diaminobutan (putrescin). EFSA Journal 2012.; 10(1):2516. Dostupno na Internetu: www.efsa.europa.eu/efsajournal.htm.
   PRILOG
   Dio A Priloga Provedbenoj uredbi (EU) br. 540/2011 mijenja se kako slijedi:

               (1)

               Redak 220. o aktivnoj tvari aluminijevom silikatu zamjenjuje se sljedećim:

                           Broj

                           Uobičajeni naziv,
                           Identifikacijski brojevi

                           Kemijski naziv prema IUPAC-u

                           Čistoća (1)

                           Datum odobrenja

                           Istek odobrenja

                           Posebne odredbe

                           „220

                           Aluminijev silikat
                           CAS br. 1332-58-7
                           CIPAC br. 841

                           Nije primjenljivo
                           Kemijski naziv: Aluminijev silikat

                           ≥ 999,8 g/kg

                           1. rujna 2009.

                           31. kolovoza 2019.

                           DIO A
                           Može se odobriti za uporabu samo kao repelent.
                           DIO B
                           Kod primjene jedinstvenih načela, kako je navedeno u članku 29. stavku 6. Uredbe (EZ) br. 1107/2009, moraju se uzeti u obzir zaključci izvješća o ponovnoj ocjeni aluminijevog silikata (SANCO/2603/08), a posebno njegovi dodaci I. i II., čiji je konačni oblik donesen 1. lipnja 2012. na Stalnom odboru za prehrambeni lanac i zdravlje životinja.
                           U ovoj cjelokupnoj ocjeni države članice moraju posvetiti posebnu pozornost sigurnosti rukovatelja; uvjeti primjene moraju uključivati, prema potrebi, uporabu odgovarajuće opreme za osobnu zaštitu i za zaštitu respiratornog sustava.
                           Uvjeti primjene moraju uključivati, prema potrebi, mjere za smanjenje rizika.
                           Dotične države članice moraju osigurati da podnositelj zahtjeva Komisiji dostavi potvrdne informacije o:

                                       (a)

                                       specifikaciji tehničkog materijala u komercijalnoj proizvodnji, s odgovarajućim analitičkim podacima;

                                       (b)

                                       primjerenosti ispitivanog materijala koji se koristi u dokumentaciji o toksičnosti s obzirom na specifikaciju tehničkog materijala.

                                 Države članice moraju osigurati da podnositelj zahtjeva te informacije dostavi Komisiji do 1. svibnja 2013.”

               (2)

               Redak 234. o aktivnoj tvari hidroliziranim bjelančevinama zamjenjuje se sljedećim:

                           „Broj

                           Uobičajeni naziv,
                           Identifikacijski brojevi

                           Kemijski naziv prema IUPAC-u

                           Čistoća (2)

                           Datum odobrenja

                           Istek odobrenja

                           Posebne odredbe

                           234

                           Hidrolizirane bjelančevine
                           CAS br. nije dodijeljen
                           CIPAC br. 901

                           Nije primjenljivo

                           Izvješće o ponovnoj ocjeni
                           (SANCO/2651/2008)

                           1. rujna 2009.

                           31. kolovoza 2019.

                           DIO A
                           Može se odobriti za uporabu samo kao atraktant. Hidrolizirane bjelančevine životinjskog podrijetla moraju biti u skladu s Uredbom (EZ) br. 1069/2009 (3) i Uredbom Komisije (EU) br. 142/2011 (4)

                           DIO B
                           Kod primjene jedinstvenih načela, kako je navedeno u članku 29. stavku 6. Uredbe (EZ) br. 1107/2009, moraju se uzeti u obzir zaključci izvješća o ponovnoj ocjeni hidroliziranih bjelančevina (SANCO/2615/08), a posebno njegovi Dodaci I. i II., čiji je konačni oblik donesen 1. lipnja 2012. na Stalnom odboru za prehrambeni lanac i zdravlje životinja.
                           U ovoj cjelokupnoj ocjeni države članice moraju posvetiti posebnu pozornost sigurnosti rukovatelja i radnika; uvjeti primjene moraju uključivati, prema potrebi, uporabu odgovarajuće opreme za osobnu zaštitu.
                           Uvjeti primjene moraju uključivati, prema potrebi, mjere za smanjenje rizika.
                           Dotične države članice moraju osigurati da podnositelj zahtjeva Komisiji dostavi potvrdne informacije o:

                                       (a)

                                       specifikaciji tehničkog materijala u komercijalnoj proizvodnji, s odgovarajućim analitičkim podacima;

                                       (b)

                                       rizicima za akvatične organizme.

                                 Dotične države članice moraju osigurati da podnositelj zahtjeva dostavi Komisiji informacije iz točke (a) do 1. svibnja 2013., a informacije iz točke (b) do 1. studenoga 2013.

               (3)

               Redak 245. o aktivnoj tvari 1,4-diaminobutanu (putrescinu) zamjenjuje se sljedećim:

                           Broj

                           Uobičajeni naziv,
                           Identifikacijski brojevi

                           Kemijski naziv prema IUPAC-u

                           Čistoća (5)

                           Datum odobrenja

                           Istek odobrenja

                           Posebne odredbe

                           „245

                           1,4-diaminobutan (putrescin)
                           CAS br. 110-60-1
                           CIPAC br. 854

                           Butan-1,4-diamin

                           ≥ 990 g/kg

                           1. rujna 2009.

                           31. kolovoza 2019.

                           DIO A
                           Može se odobriti za uporabu samo kao atraktant.
                           DIO B
                           Kod primjene jedinstvenih načela, kako je navedeno u članku 29. stavku 6. Uredbe (EZ) br. 1107/2009, moraju se uzeti u obzir zaključci izvješća o ponovnoj ocjeni 1,4-diaminobutana (putrescina) (SANCO/2626/08), a posebno njegovi Dodaci I. i II., čiji je konačni oblik donesen 1. lipnja 2012. na Stalnom odboru za prehrambeni lanac i zdravlje životinja.
                           Uvjeti primjene moraju uključivati, prema potrebi, mjere za smanjenje rizika.”

      (1)  Dodatne pojedinosti o identitetu aktivnih tvari i njihovim specifikacijama navedeni su u izvješćima o njihovoj ponovnoj ocjeni.

      (2)  Dodatne pojedinosti o identitetu aktivnih tvari i njihovim specifikacijama navedeni su u izvješćima o njihovoj ponovnoj ocjeni.

      (3)  SL L 300, 14.11.2009., str. 1.

      (4)  SL L 54, 26.2.2011., str. 1.”

      (5)  Dodatne pojedinosti o identitetu aktivnih tvari i njihovim specifikacijama navedeni su u izvješćima o njihovoj ponovnoj ocjeni.